Hovedbudskaber 1. Status som EU-kandidatland til Ukraine. EØSU opfordrer Det Europæiske Råd til at tildele Ukraine status som kandidatland til medlemskab af EU på dets møde den 23.-24. juni 2022. Ukraine skal tildeles status som kandidatland, uden at det skader den igangværende tiltrædelsesproces for landene på Vestbalkan. EØSU er tilhænger af, at der indføres et system med trinvis integration baseret på gennemførelsen af EU-retten. 2. Det europæiske civilsamfund står solidarisk sammen med Ukraine og det ukrainske folk. Civilsamfundet har reageret hurtigt og effektivt og sat gang i en helt enestående græsrodsmobilisering af borgerne. Den humanitære bistand skal øges og bør udbetales direkte til civilsamfundsorganisationer. Specialiserede NGO'er bør tillige med civilsamfundsorganisationer reelt inddrages i programmeringen og overvågningen af EU's og medlemsstaternes humanitære bistand. 3. Flygtninge skal have et fremtidsperspektiv. Udvalget opfordrer til, at flygtninge får samme rettigheder som EU-borgere, når det gælder sundhedspleje og adgang til arbejdsmarkedet (anerkendelse af kvalifikationer, adgang til arbejdsformidlingstjenester, sprogkurser, sundheds- og uddannelsessystemer), som er afgørende for at forhindre, at fattigdom breder sig blandt flygtningene. Ved hjælp af kollektive forhandlinger og ad hoc-foranstaltninger kan arbejdsmarkedets parter hjælpe med at integrere arbejdstagere og forhindre, at de udnyttes og udsættes for social dumping. Udvalget lægger særlig vægt på civilsamfundsorganisationernes rolle i beskytte og reintegrere sårbare grupper, der ofte glemmes, såsom uledsagede mindreårige, børn, der er adskilt fra deres familie, og børn fra institutioner, personer med handicap, romamindretal og ofre for seksuel vold. 4. Genopbygning. Der er behov for øjeblikkelig europæisk og international økonomisk bistand for at forhindre en total ødelæggelse af Ukraines økonomi. Den økonomiske bistand skal gives til at understøtte SMV'er, ukrainske landbrugere med henblik på den næste høst og det ukrainske civilsamfund, herunder arbejdsgiverorganisationer og fagforeninger med det sigte at holde dem fuldt funktionsdygtige i en tid med krig. Genopbygningsindsatsen skal være drevet af innovation. Civilsamfundsorganisationer skal inddrages tæt for at sikre, at retsstatsreformer, bekæmpelsen af korruption og den grønne og digitale omstilling bliver til virkelighed. 5. De økonomiske konsekvenser. Krigen bør ikke undergrave gennemførelsen af politikkerne for grøn omstilling i EU. Udvalget opfordrer medlemsstaterne og EU-institutionerne til at træffe de nødvendige foranstaltninger til at dæmme op for den overdrevne spekulation i råvarer, øge markedsgennemsigtigheden og midlertidigt fjerne alle hindringer for import af landbrugsprodukter for at afbøde fødevarepriskrisen. Udvalget advarer om, at hverken NextGenerationEU-fonden, dens genopretnings- og resilienskomponent eller fleksibiliteten under den nuværende flerårige finansielle ramme for 2021-2027 er tilstrækkelige til at dække de finansielle behov, der er opstået som følge af krigen i Ukraine. 6. Civilsamfundets rolle. EØSU's lange historie og forbindelser med ukrainske civilsamfundsorganisationer spiller en vigtig rolle i at holde kanalerne åbne og muliggøre deltagelse i EU-integrationsprocessen. Udvalget opfordrer medlemsstaterne til i væsentlig grad at øge kapacitetsopbygningen og den organisatoriske og økonomiske støtte til ukrainske civilsamfundsorganisationer. Udvalget tilskynder til partnerskaber mellem europæiske og ukrainske ungdomsorganisationer og foreslår et arrangement med fokus på ungdomsaktivisme og den rolle, denne aktivisme spiller i den fremtidige genopbygning af Ukraine. EØSU forpligter sig til at styrke samarbejdet og udvekslingerne med ukrainske civilsamfundsorganisationer og til fortsat at arbejde for opretholdelse af solidariteten og generøsiteten i EU over for Ukraine. Med henblik derpå vil EØSU afholde et arrangement med civilsamfundet i Ukraine og EU den 19. juli i Kraków. Samtidig understreger EØSU, at de resterende uafhængige civilsamfundsorganisationer i Rusland ikke må lades i stikken.